Jambo Feriepark fik sig tirsdag eftermiddag en ordentlig skyller, da himlen pludselig åbnede sig over den nordjyske campingplads. Skybruddet betød, at en del af pladsen blev oversvømmet, hvilket billederne tydeligt viste. Men da ejer, Carsten Egelund, onsdag morgen klokken 7.00 stod op, var vandet væk. Et resultat af det dræningssystem, som Jambo Feriepark har brugt millioner på. - Hele pladsen er drænet, og alt vandet er væk. Det er knasttørt, og græsset er grønt. Det er faktisk ret dejligt at se, at dræningen virker. - Når himlen åbner sig, som den gjorde i går, er der ikke meget man kan gøre i momentet. Sådan vil det altid være, siger Carsten Egelund til TV2/Nord. Skybruddet ramte Jambo Feriepark mellem klokken 16 og 18 tirsdag eftermiddag. Selvom det på billederne så voldsomt ud, var det dog kun en campingvogn og et par fortelte, der smagte på regnen.

Opsummering:
Jambo Feriepark blev tirsdag ramt af et kraftigt skybrud - onsdag var vandet væk.